วิดีโอเกมแอ็กชันเล่นตามบทบาท ค.ศ. 2012

***เดียโบล III*** (อังกฤษ: *Diablo III*) เป็นเกมแอ็กชันเล่นตามบทบาทแนวสับและเฉือนที่พัฒนาและเผยแพร่โดยบริษัทบลิซซาร์ดเอ็นเตอร์เทนเมนต์ในฐานะภาคที่สามในแฟรนไชส์*เดียโบล* ซึ่งวางจำหน่ายสำหรับไมโครซอฟท์ วินโดวส์ และโอเอสเท็นในเดือนพฤษภาคม ค.ศ. 2012, เพลย์สเตชัน 3 และเอกซ์บอกซ์ 360 ในเดือนกันยายน ค.ศ. 2013, เพลย์สเตชัน 4 และเอกซ์บอกซ์วันในเดือนสิงหาคม ค.ศ. 2014 ตลอดจนนินเท็นโด สวิตช์ ในเดือนพฤศจิกายน ค.ศ. 2018 โดยเป็นเรื่องราวที่เกิดขึ้น 20 ปีหลังจากเหตุการณ์ใน*เดียโบล II* โดยผู้เล่นเลือกที่จะเล่นเป็นหนึ่งในเจ็ดคลาสตัวละคร ได้แก่ บาร์บาเรียน, ครูเซเดอร์, มังก์, เนโครแมนเซอร์, วิตช์ดอกเตอร์ หรือวิเซิร์ด และได้รับมอบหมายให้กำจัดเจ้าแห่งความกลัว ซึ่งคือเดียโบล เช่นเดียวกับเกมก่อนหน้าในซีรีส์

ส่วนภาคเสริมที่มีชื่อว่า*รีเปอร์ออฟโซลส์*ได้รับการวางจำหน่ายสำหรับพีซีในเดือนมีนาคม ค.ศ. 2014 ซึ่งเปิดตัวสำหรับคอนโซลโดยเป็นส่วนหนึ่งของเวอร์ชัน***เดียโบล III: อัลทิเมตอีวิลเอดิชัน*** (อังกฤษ: *Diablo III: Ultimate Evil Edition*) ในเดือนสิงหาคม ค.ศ. 2014 และชุด*ไรส์ออฟเดอะเนโครแมนเซอร์*ได้รับการวางจำหน่ายสำหรับวินโดวส์, แมคโอเอส, เพลย์สเตชัน 4 และเอกซ์บอกซ์วันในเดือนมิถุนายน ค.ศ. 2017 นอกจากนี้ ***เดียโบล III: อีเทอร์เนิลคอลเลกชัน*** (อังกฤษ: *Diablo III: Eternal Collection*) ซึ่งเป็นการรวมภาค*รีเปอร์ออฟโซลส์*และ*ไรส์ออฟเดอะเนโครแมนเซอร์* ได้รับการวางจำหน่ายสำหรับเพลย์สเตชัน 4 และเอกซ์บอกซ์วันในเดือนมิถุนายน ค.ศ. 2017 ตลอดจนสำหรับนินเท็นโด สวิตช์ ในเดือนพฤศจิกายน ค.ศ. 2018

เกมดังกล่าวได้รับการวิจารณ์ในเชิงบวก แม้ว่าคุณลักษณะออลเวส์-ออน ดีอาร์เอ็ม จะถูกติเตียนก็ตาม ซึ่งเกมดังกล่าวสร้างสถิติใหม่สำหรับ "เกมพีซีที่ขายได้เร็วที่สุด" โดยขายได้มากกว่า 3.5 ล้านชุดใน 24 ชั่วโมงแรกที่วางจำหน่าย และกลายเป็นเกมพีซีที่ขายดีที่สุดใน ค.ศ. 2012 ด้วยยอดขายกว่า 12 ล้านชุด รวมถึง ณ เดือนสิงหาคม ค.ศ. 2015 จำนวนยอดขายเพิ่มขึ้นเป็นกว่า 30 ล้านชุด ส่วนภาคต่ออย่าง*เดียโบล IV* ได้รับการประกาศใน ค.ศ. 2019 และมีกำหนดเปิดตัวในวันที่ 6 มิถุนายน ค.ศ. 2023

รูปแบบการเล่น
-------------

รายการสิ่งของและระบบหน้าจอแสดงผลระหว่างการเล่นเกมของ*เดียโบล III* ยังคงให้ความรู้สึกคล้ายกับที่พบในภาคก่อนหน้านี้ในซีรีส์ รวมถึงมุมมองที่ชวนให้นึกถึงมุมมองไอโซเมตริกของภาคก่อน*เดียโบล III* โดยรายการสิ่งของมีหกสิบช่องสำหรับไอเทม ซึ่งชุดเกราะและอาวุธแต่ละชิ้นครอบครองสองช่อง และไอเทมอื่น ๆ ทั้งหมดแต่ละชิ้นครอบครองหนึ่งช่อง นอกจากนี้ ยังสามารถขยายเพื่อรวมรายละเอียดเกี่ยวกับคุณลักษณะของตัวละคร
เช่นเดียวกับ*เดียโบล* และ*เดียโบล II* *เดียโบล III* เป็นเกมแอ็กชันเล่นตามบทบาทที่มีการต่อสู้แบบเรียลไทม์ที่รวดเร็วและเอนจินกราฟิกไอโซเมตริก เกมดังกล่าวใช้องค์ประกอบดาร์กแฟนตาซีแบบคลาสสิก และผู้เล่นสวมบทเป็นตัวละครฮีโรที่มีหน้าที่ปกป้องโลกแห่งแซงชัวรีจากกองกำลังแห่งขุมนรก เกมนี้มีองค์ประกอบเล่นตามบทบาทจำนวนมาก เช่น การเลือกคลาสตัวละคร, การเพิ่มประสบการณ์และการเพิ่มเลเวล ตลอดจนการได้รับอุปกรณ์ที่ทรงพลังยิ่งขึ้น

คุณภาพและคุณสมบัติของอุปกรณ์จะถูกสุ่ม นอกเหนือจากค่าสถิติพื้นฐาน (เช่น ความเสียหายและความเร็วในการโจมตีสำหรับอาวุธ หรือแต้มเกราะบนชุดเกราะ) ไอเทมคุณภาพสูงยังมีมีคุณสมบัติเพิ่มเติม เช่น ความเสียหายพิเศษ, โบนัสคุณสมบัติ, โบนัสโอกาสการโจมตีแบบคริติคอล หรือเบ้า ซึ่งทำให้ไอเทมสามารถอัปเกรดได้ด้วยอัญมณี ไอเทมคุณภาพระดับเวทมนตร์มีคุณสมบัติแบบสุ่มถึงสามประการ, ไอเทมคุณภาพหายากมีถึงหกประการ และไอเทมคุณภาพระดับตำนานโดยทั่วไปจะมีคุณสมบัติได้ถึงแปดประการโดยมีระดับการสุ่มที่แตกต่างกันไป ส่วนเซ็ตไอเทมเป็นประเภทย่อยของไอเทมระดับตำนานซึ่งมอบโบนัสสะสมเพิ่มเติมหากติดตั้งไอเทมหลายชิ้นจากเซ็ตเดียวกันพร้อมกัน ทั้งนี้ มอนสเตอร์เลเวลสูงมักจะดรอปไอเทมระดับสูง ซึ่งมักจะมีค่าสถิติพื้นฐานและโบนัสสูงกว่า

หน้าต่างสกิลของ*เดียโบล III* ที่อธิบายความสามารถของคลาสวิเซิร์ด
เอนจินที่เป็นกรรมสิทธิ์รวมเอาระบบฟิสิกส์ภายในแบบกำหนดเองของบริษัทบลิซซาร์ด และนำเสนอสภาพแวดล้อมที่ทำลายได้พร้อมเอฟเฟกต์ความเสียหายในเกม เหล่านักพัฒนาพยายามทำให้เกมนี้เลื่อนไหลในระบบที่หลากหลายโดยไม่ต้องใช้ไดเรกต์ 10 ซึ่ง*เดียโบล III* ใช้เอนจินเกม 3 มิติแบบกำหนดเอง เพื่อนำเสนอมุมมองเหนือศีรษะแก่ผู้เล่น ในลักษณะที่ค่อนข้างคล้ายกับมุมมองไอโซเมตริกที่ใช้ในเกมภาคก่อนในซีรีส์นี้ ส่วนบรรดาศัตรูใช้ประโยชน์จากสภาพแวดล้อมแบบ 3 มิติ เช่น คลานขึ้นด้านข้างกำแพงจากด้านล่างเข้าสู่พื้นที่สู้รบ

เกมแบบหลายผู้เล่นสามารถทำได้เช่นเดียวกับใน*เดียโบล II* โดยใช้บริการแบตเทิลดอตเน็ตของบริษัทบลิซซาร์ด พร้อมด้วยคุณสมบัติใหม่จำนวนมากที่พัฒนาขึ้นสำหรับ*สตาร์คราฟต์ II* ที่มีใน*เดียโบล III* ซึ่งผู้เล่นสามารถเข้าและออกจากเซสชันการเล่นแบบร่วมมือกับผู้เล่นอื่นได้ ทั้งนี้ *เดียโบล III* แตกต่างจากภาคก่อนตรงที่ผู้เล่นต้องเชื่อมต่อกับอินเทอร์เน็ตอย่างต่อเนื่องเนื่องจากนโยบายการจัดการสิทธิดิจิทัลของพวกเขา แม้กระทั่งสำหรับเกมผู้เล่นเดี่ยว

ส่วนระบบเควสต์ที่ได้รับการปรับปรุง, ตัวสร้างเลเวลแบบสุ่ม และตัวสร้างการเผชิญหน้าแบบสุ่มได้รับการนำมาใช้เพื่อให้แน่ใจว่าเกมจะมอบประสบการณ์ที่แตกต่างเมื่อเล่นซ้ำ

หมายเหตุ
--------

1. ↑  บริษัทไอเอิร์นกาแล็กซีร่วมพัฒนาเวอร์ชันนินเท็นโด สวิตช์

อ้างอิง
-------

1. ↑  Wilson, Jay. "Diablo". *Blizzard Entertainment*. Blizzard. สืบค้นเมื่อ June 13, 2011.
2. ↑  "Items - Game Guide - Diablo III".
3. 1 2 3  Onyett, Charles (June 28, 2008). "Diablo III Gameplay Panel Live Blog". IGN. คลังข้อมูลเก่าเก็บจากแหล่งเดิมเมื่อ June 29, 2008. สืบค้นเมื่อ June 28, 2008.
4. ↑  "Diablo III - Frequently Asked Questions". Blizzard Entertainment. คลังข้อมูลเก่าเก็บจากแหล่งเดิมเมื่อ December 20, 2014. สืบค้นเมื่อ June 28, 2008.
5. ↑  "Diablo III 'Classes' Gameplay (video)". *GameVideos.com*. June 28, 2008. คลังข้อมูลเก่าเก็บจากแหล่งเดิมเมื่อ May 31, 2013. สืบค้นเมื่อ June 29, 2008.
6. ↑  "Live From Blizzard's Worldwide Invitational 2008". IGN. June 28, 2008. คลังข้อมูลเก่าเก็บจากแหล่งเดิมเมื่อ June 29, 2008. สืบค้นเมื่อ August 26, 2008.
7. ↑  Welsh, Oli (June 28, 2008). "Blizzard announces Diablo III". *Eurogamer*. คลังข้อมูลเก่าเก็บจากแหล่งเดิมเมื่อ February 17, 2021. สืบค้นเมื่อ June 28, 2008.
8. ↑  Coldewey, Devin (August 1, 2011). "Diablo 3 DRM Requires Constant Internet Connection – Until You Crack It, Of Course". TechCrunch. สืบค้นเมื่อ July 30, 2012.
9. ↑

อ่านเพิ่ม
---------

* Wright, Steven T. (August 14, 2019). "What goes right and wrong when games like Diablo 3 take a decade to make". *Polygon*. สืบค้นเมื่อ August 17, 2019.

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ *เดียโบล III*
* เว็บไซต์ทางการ